b'\n_START_ARTICLE_\nNagrada \xc2\xbbIzvirna slovenska slikanica\xc2\xab\n_START_SECTION_\nNamen, cilj in poslanstvo\n_START_PARAGRAPH_\nNagrada se podeljuje z namenom spodbujati slovenske pisatelje in ilustratorje k ustvarjanju kvalitetnih slikanic, hkrati pa ozave\xc5\xa1\xc4\x8dati star\xc5\xa1e in pedago\xc5\xa1ke delavce o pomembnosti izbiranja kvalitetne otro\xc5\xa1ke literature ter motivirati zalo\xc5\xbenike k ve\xc4\x8djemu vklju\xc4\x8devanju slovenskih pisateljev in ilustratorjev v zalo\xc5\xbeni\xc5\xa1ke programe in tako pove\xc4\x8dati dele\xc5\xbe izdanih slovenskih izvirnih slikanic.\n_START_SECTION_\nKaj je slikanica?\n_START_PARAGRAPH_\nSlikanica je natisnjen tekst v prozi ali v verzih z vsaj 40\xc2\xa0% ilustracij notranjega obsega na najmanj 5 listih razli\xc4\x8dnih formatov ali materialov.\n_START_SECTION_\nPredstavitev knjig, razstave\n_START_PARAGRAPH_\nVse na nate\xc4\x8daj prijavljene slikanice so vsako leto razstavljene na sejmih teko\xc4\x8dega leta (Knji\xc5\xbeni sejem, Otro\xc5\xa1ki bazar, Festival za tretje \xc5\xbeivljenjsko obdobje ...). Nagrajenci se predstavljajo v knji\xc5\xbenicah po Sloveniji.\n_START_SECTION_\nIzvirna slovenska slikanica 2008\n_START_PARAGRAPH_\nNa razpis \xc2\xbbIzvirna slovenska slikanica 2008\xc2\xab\xc2\xa0je prispelo 33 prijav. Med njimi je \xc5\xbeirija, v sestavi Darja Lavren\xc4\x8di\xc4\x8d Vrabec, Maja Gspan in Judita Krivec Dragan, izbrala pet nominirancev. Slavnostna prireditev razglasitve najlep\xc5\xa1e izvirne slovenske slikanice se je odvijala v Manziolijevi pala\xc4\x8di v Izoli.\n_START_SECTION_\nIzvirna slovenska slikanica 2007\n_START_PARAGRAPH_\nNa razpis \xc2\xbbIzvirna slovenska slikanica 2007\xc2\xab\xc2\xa0je prispelo 43 slikanic iz 22 zalo\xc5\xbeb. Strokovna \xc5\xbeirija v sestavi Alenka Zor Simoniti, Judita Krivec Dragan in Jakob Kenda je med prijavljenimi deli izbrala 5 nominirancev. Slavnostna prireditev razglasitve najlep\xc5\xa1e izvirne slovenske slikanice je bila v Muzeju novej\xc5\xa1e zgodovine v Celju.\n_START_SECTION_\nIzvirna slovenska slikanica 2006\n_START_PARAGRAPH_\nNa razpis \xc2\xbbIzvirna slovenska slikanica 2006\xc2\xab\xc2\xa0je prispelo 43 slikanic iz 22 zalo\xc5\xbeb. Strokovna \xc5\xbeirija v sestavi Judita Krivec Dragan, Tilka Jamnik, Boris Balant, Marjan Gujtman in Vasja Ko\xc5\xbeuh je med prijavljenimi deli izbrala 5 nominirancev. Slavnostna prireditev razglasitve najlep\xc5\xa1e izvirne slovenske slikanice je bila v \xc5\xa0tihovi dvorani Cankarjevega doma.\n_START_SECTION_\nIzvirna slovenska slikanica 2005\n_START_PARAGRAPH_\nNa razpis nagrade \xc2\xbbIzvirna slovenska slikanica  2005\xc2\xab\xc2\xa0je prispelo 18 slikanic iz 9 slovenskih zalo\xc5\xbeb in ena, ki je iz\xc5\xa1la v samozalo\xc5\xbebi.  Strokovna \xc5\xbeirija, v sestavi Judita Krivec Dragan, Tilka Jamnik in Boris Balant je med prijavljenimi deli v o\xc5\xbeji izbor predlagala 5 slikanic. Slavnostna prireditev razglasitve najlep\xc5\xa1e izvirne slovenske slikanice je bila v Hi\xc5\xa1i otrok in umetnosti v Ljubljani. Nagrada se je \xc5\xbee drugo leto zna\xc5\xa1la v manj\xc5\xa1i krizi, ki bi lahko ogrozila njen nadaljnji obstoj. Zaradi pomanjkanja finan\xc4\x8dnih sredstev namre\xc4\x8d zmagovalka ni prejela nobene finan\xc4\x8dne nagrade.\n_START_SECTION_\nIzvirna slovenska slikanica 2004\n_START_PARAGRAPH_\nNa razpis  \xc2\xbbIzvirna slovenska slikanica 2004\xc2\xab\xc2\xa0je prispelo 43 slikanic 19 slovenskih zalo\xc5\xbeb.  Strokovna \xc5\xbeirija, v sestavi Judita Krivec Dragan, Tilka Jamnik in Boris Balant, je med prijavljenimi deli izbrala 5 nominirancev. Slavnostna prireditev razglasitve najlep\xc5\xa1e izvirne slovenske slikanice je bila v  Narodni galeriji v Ljubljani.'